བྱིས་པའི་སེམས་ནི་ཧ་ཅང་གུ་དོག་ལ་རང་རྐྱ་ཐུབ་པ་ཞིག་གཏན་ནས་མིན་པས།སློབ་གསོ་གཏོང་མ་ཤེས་ན་བྱིས་པ་ཕ་མ་ལ་མི་དགའ་བ།ཕ་བུ་གཉིས་ཀ་དགྲ་ལྟར་གྱུར་བ།སློབ་གྲྭར་མི་འགྲོ་བ།ཐ་ན་རང་སྲོག་ཀྱང་དོན་མེད་དུ་བརླག་པའི་མཇུག་འབྲས་མང་བོ་འབྱུང་བཞིན་པའང་ཁྱིམ་ཚང་གི་སློབ་གསོ་དང་ནམ་ཡང་ཁ་འབྲལ་ཐབས་མེད་པས།ང་ཚོས་ངེས་པར་དུ་བོད་རང་གི་ཁྱིམ་ཚང་གི་སློབ་གསོའི་གལ་ཆེན་རང་བཞིན་དང་ནུས་པའི་ཐད་ནས་དྲིལ་སྒྲོག་དང་བསམ་གཞིག་ཚགས་དམ་པ་ཞིག་གཏོང་དགོས་པས་ན།གང་མྱུར་སྒོས་ཁྱིམ་ཚང་གི་སློབ་གསོ་དེ་བྱེད་ནུས་ཅན་དང་མ་ལག་ཅན་དུ་བཅོས་བསྒྱུར་དང་དར་སྤེལ་བྱ་དགོས།གཉིས།སློབ་གྲྭའི་སློབ་གསོ་ལ་མི་ཕྱོགས་པའི་གནད་དོན།དེང་སྐབས་ང་ཚོ་བོད་ཀྱི་སྤྱི་ཚོགས་ཁྲོད་སྒྲིག་རིམ་ལྡན་ཞིང་སློབ་གསོའི་མ་ལག་འཐུས་ཚང་ཡིན་པའི་སློབ་གྲྭའི་སློབ་གསོ་ལ་མི་ཕྱོགས་པའི་གནད་དོན་དེ་འབྲོག་ཕྱོགས་སུ་ད་རུང་ཧ་ཅང་ཚབས་ཆེན་རེད།ཉེ་བའི་ལོ་འགའི་རིང་ལ་འབྲེལ་ཡོད་སྡེ་ཁག་གིས་རྒྱལ་ཡོངས་ཀྱི་ས་ཁུལ་སོ་སོའི་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་ཚད་རིམ་ལ་དམིགས་ཏེ།ཕལ་ཆེར་གཉིས་དང་ལོ་དགུའི་འགན་བབས་སློབ་གསོ་དངོས་སུ་ལག་བསྟར་བྱས་པར་མ་ཟད།སློབ་གསོའི་བཅའ་ཁྲིམས་གཞིར་བཟུང་ནས་བྱིས་པ་སློབ་གྲྭར་མི་སྐྱེལ་བའི་ཁྱིམ་བདག་ལ་དངུལ་ཆད་གཅོད་པའི་བྱ་བཞག་ལག་ཏུ་བསྟར་བས།དེ་ལ་འཇིགས་པའི་ཁྱིམ་བདག་མང་བོ་ཞིག་གིས་རང་ཉིད་ཀྱི་བྱིས་པ་སློབ་གྲྭར་བསྐྱལ་བའི་སྣང་ཚུལ་ཡོད།དཔེར་ན།རེབ་གོང་འགར་རྩེར་ཁྱབ་གདལ་དྲུག་གི་ཇུས་བཟང་ལག་ཏུ་བསྟར་བས།༡༩༩༨ལོར་ཟླ༣པར་འགར་རྩེ་སློབ་གྲྭ་གཅིག་པུར་སློབ་ལོ་རན་པའི་སློབ་མ་ཧ་ལམ་ཉིས་བརྒྱ་ལྷག་སློབ་གྲྭར་བསྐྱལ་འོང་བས།ནམ་རྒྱུན་སློབ་གྲྭ་ཡོངས་སུ་སློབ་མ་བདུན་ཅུ་ལས་མེད་པའི་འབྲོག་ཁུལ་བཅའ་སྡོད་སློབ་གྲྭ་འདི་ལ་ལོ་རྒྱུས་སྟེང་བྱུང་མ་མྱོང་བའི་སློབ་མ་འདི་འདྲ་མང་བོ་ཞིག་སློབ་གྲྭར་ཐོན་པས།སློབ་གྲྭའི་དགེ་རྒན་དང་སློང་ཁང་གི་མ་འདང་བར་ལོ་དེར་གྲ་སྒྲིག་འཛིན་གྲྭ་གསུམ་དུ་བགོས་ཤིང་སློབ་གྲྭའི་ར་བསྐོར་དུ་རས་གུར་བརྒྱབ་ཏེ་སློབ་ཁྲིད་བྱེད་པའི་གནས་ཚུལ་ངས་དངོས་སུ་མཐོང་མྱོང་།ལོ་དེར་ད་རུང་རེབ་གོང་གི་མདོ་བ་དང་མགར་རྩེ།བཙན་མོ།ཀླུ་ཆུ།བློན་ཆེ་སོགས་འབྲོག་ཁུལ་གྱི་སློབ་གྲྭ་མང་བོ་རུ་གོང་ལྟར་སློབ་ལོ་རན་པའི་སློབ་མ་མང་བོ་ཞིག་སློབ་གྲྭའི་སློབ་གསོ་མྱོང་བར་ཐོན་ཡོད།ཡིན་ནའང་སྲིད་ཇུས་ཀྱི་བཏང་ལྷོད་ལ་བལྟས་ཏེ་ཁྱིམ་བདག་མང་བོ་ཞིག་གིས་བྱིས་པ་རྣམས་སྔ་ས་ནས་ཕྱིར་འཐེན་བྱས་ཚར་བ་རེད།ང་ཚོ་བོད་ཀྱི་མདོ་སྨད་ས་ཁུལ་ལ་ཆ་མཚོན་ན་རེབ་གོང་ནི་སློབ་གསོའི་མཁའ་དབུགས་ཅུང་ལེགས་པའི་ས་ཁུལ་དུ་སྲིད་ཀྱང་ཡིད་སྐྱོ་བའི་སྣང་ཚུལ་འདི་འདྲ་འབྱུང་བས་ས་ཁུལ་གཞན་ནི་སྨྲས་མ་དགོས་པ་ཞིག་རེད།འདི་ལྟར་མིའི་རིགས་ཟླ་བའི་གོ་ལའི་སྟེང་བསྐྱོད་བཞིན་པའི་ད་ལྟའི་དུས་རབས་གསར་བའི་དཀྱོགས་མཚམས་འདི་རུ།ང་ཚོ་བོད་ཀྱི་བྱིས་པ་ཁྲི་སྟོང་མང་བོས་ད་རུང་གནག་ཕྱུགས་ཀྱི་རྗེས་སུ་དུད་འགྲོ་ལྟ་བུའི་འཚོ་བ་རོལ་བཞིན་ཡོད་པ་ནི་ང་ཚོ་བོད་མི་རིགས་ཀྱི་ནམ་ཡང་ཁ་སྐོང་ཐབས་མེད་པའི་གྱོང་གུད་ཆེན་པོ་ཞིག་ཡིན་པར་མ་ཟད།མི་བུ་རང་ཉིད་ཀྱིས་རང་གི་བྱིས་པའི་མི་ཚེ་ཧྲིལ་བོར་བཞག་པའི་ནག་ཉེས་ཚབས་ཆེན་ཞིག་ཀྱང་ཡིན།གོང་གི་སྣང་ཚུལ་འདི་ལྟ་བུ་ནི་གཙོ་བོ་བོད་བྱིངས་ཀྱི་རིག་གནས་ཀྱི་ཆུ་ཚད་དང་བསམ་བློའི་གོ་རྟོགས་སོགས་ཚད་རིམ་དམའ་ཤོས་སུ་ཡོད་པས།སློབ་གྲྭའི་སློབ་གསོའི་གལ་ཆེན་རང་བཞིན་དང་དགོས་ངེས་རང་བཞིན་ལ་ཞེ་གཏོད་ཐུབ་ཀྱིན་མེད་པར་མི་བུ་རང་གི་བྱིས་པར་སློབ་གྲྭའི་དགེ་མཚན་མི་གླེང་བར་སྐྱོན་མཚང་སློག་ཅི་ཐུབ་བྱས་ཏེ་ལྡོག་ཕྱོགས་ཀྱི་སློབ་གསོ་སྤེལ་བས།བྱིས་པས་ཀྱང་ཕྱུགས་རྗེས་ཀྱི་འཚོ་བ་འདི་ཉིད་དང་ལེན་བྱས་པ་རེད།ཨུ་རུ་སུའི་སློབ་གསོ་སྨྲ་བ་ཞིག་གིས་བརྗོད་དོན།ང་ཚོས་མི་རྣམས་ཀྱི་སྣ་མང་རང་གཤིས་ལ་རྟོག་ཞིབ་བགྱི་སྐབས།གོམས་སྲོལ་བཟང་བོ་ནི་མི་རྣམས་ཀྱི་དབང་རྩའི་མ་ལག་ཁྲོད་ཉར་བའི་ཀུན་སྤྱོད་ཀྱི་གཞི་གཙོ་བོ་དེ་ཡིན་པ་མཐོང་ཐུབ་ལ།ཀུན་སྤྱོད་ཀྱི་གཞི་མ་འདི་དག་ནི་དཔལ་འབྱོར་འཕེལ་རྒྱས་ཐད་ཀྱི་དངོས་པོའི་མ་རྩ་དང་འདྲ་བར་ནུས་པ་དང་ལྡན་པའི་སྒོ་ནས་རང་ཉིད་ཀྱི་ཆེས་རིན་ཐང་ལྡན་པའི་སྟོབས་ཤུགས་དེ་བེད་སྤྱོད་བྱ་ཐུབ།ཅེས་སྨྲས་པ་བཞིན་ཁྱིམ་ཚང་གི་སློབ་གསོའི་ཁྲོད་ནས་ཕ་མས་རང་གི་བྱིས་པ་ལ་ཡ་རབས་ཚུལ་ལྡན་གྱི་གོམས་སྲོལ་ཆགས་སུ་འཇུག་རྒྱུ་ནི་ཤིན་ཏུ་གལ་ཆེ།ལྷག་པར་དུ་བྱིས་པའི་ནམ་རྒྱུན་གྱི་བྱ་སྤྱོད་ཁྲོད་འཚོ་བར་སྤྲོ་སེམས་ལྡན་པ།ཐུན་མོང་ལ་ཤ་ཚ་བ།བསམ་གཞིག་གི་ནུས་པ་ལྡན་པ།བཟང་ངན་གྱི་དབྱེ་བ་འབྱེད་མཁས་པ།བྱ་བ་གང་ཡིན་ཡང་རང་འགུལ་གྱིས་སྒྲུབ་པ།དུས་ཚོད་བཀོད་སྒྲིག་བེད་སྤྱོད་བྱ་ཤེས་པའི་གོམས་སྲོལ་གྱི་མྱུ་གུ་དེ་ངེས་པར་དུ་ཁྱིམ་ཚང་གི་སློབ་གསོའི་འོག་འབུས་དགོས་ལ།དེ་འདྲའི་བརྟན་བརླིང་སྒམ་དཀྱེལ་གྱི་སློབ་གསོའི་ཁྲོད་ནས་སློབ་གྲྭའི་སློབ་གསོ་ལ་ཕྱོགས་པའི་བློ་སྣ་འདྲེན་ཐུབ་པ་རེད།རྒྱུ་མཚན་ནི་ཁྱིམ་ཚང་གི་སློབ་གསོ་ནི་སློབ་གྲྭའི་སློབ་གསོ་དང་བསྡུར་ཚེ་ཚད་རིམ་དམའ་ལ།སློབ་གྲྭའི་སློབ་གསོ་ནི་སྒྲིག་གཞི་ཚགས་དམ་ཞིང་དམིགས་ཡུལ་དང་ལྡན་པ།མ་ལག་ལྡན་ཞིང་འཐུས་སྒོ་ཚང་བའི་སློབ་གསོ་མྱོང་ས་དེ་ཡིན་པས།ཁྱིམ་ཚང་གི་སློབ་གསོས་བྱིས་པའི་དོན་དངོས་ཀྱི་འདོད་བློ་སྐོང་མི་ཐུབ་པས་གོམ་གང་མདུན་སྤོས་སྒོས་སློབ་གྲྭའི་སློབ་གསོ་ལ་ཕྱོགས་པའི་འདུན་པ་དེ་བསྐྱེད་བསྲིང་བྱ་ཐུབ་པས།སློབ་གྲྭའི་སློབ་གསོ་ལ་དགའ་མིན་དེ་ཡང་ཁྱིམ་ཚང་གི་སློབ་གསོ་ལ་རག་ལས་ཆེན་པོ་ཡོད།རང་རེའི་བོད་ཀྱི་ལོ་ཆུང་བྱིས་པ་མང་བོ་ཞིག་གིས་ཁྱིམ་ཚང་གི་སློབ་གསོ་བཟང་བོ་ཞིག་གཏན་ནས་མྱོང་ཐུབ་ཀྱིན་མེད།ལྷག་པར་དུ་རོང་འབྲོག་ས་ཁུལ་གྱི་གནས་བབ་ལ་གཞིགས་ཚེ།བྱིས་པས་རང་མགོ་ཅུང་ཐོན་པ་ནས་བཟུང་ཁོ་ཚོའི་ལོ་ཚོད་དང་ཡང་ན་ནུས་པ་དང་མི་འཚམས་པའི་ལས་ཀ་མང་བོ་ཞིག་བཀོད་སྒྲིག་བགྱི་བཞིན་ཡོད།དཔེར་ན།ལོ་དགུ་བཅུ་ལྷག་གི་བྱིས་པ་ལ་ལོ་གཅིག་གཉིས་ཅན་གྱི་བྱིས་པ་གཉོར་དུ་འཇུག་པར་མ་ཟད།ཕ་མ་གཉིས་པོ་ལས་ཀར་སོང་ཤུལ་དུ་ཟས་དང་སྐོམ་ཆུ་བཟང་བོ་མེད་པར་ནོར་ལུག་འཚོ་བ།ལྕི་བ་འཐུ་བ།གང་འདོད་དུ་འཁྱམས་པ་སོགས་ཀྱི་སྣ་མང་རྙོག་འཛིང་གི་བྱ་བའི་ཁྲོད་ནས་བྱིས་པས་བློ་ཡུལ་ལས་འགོངས་པའི་བྱ་དངོས་མང་བོ་རི་ལྟར་སྤུངས་ཚེ།ཁྱིམ་ཚང་གི་སློབ་གསོ་བཟང་བོ་མྱངས་མ་ཐུབ་པའི་བྱིས་པ་རྣམས་ཀྱིས་ལྟོགས་ན་གཞན་གྱི་ཟས་འཕྲོག་པ་ཡང་ན་རྐུས་བྱེད་པ།ཚིག་རྩུབ་སྨྲ་བ།འཁོན་རེས་བྱེད་པ།རང་ཉིད་ཁོ་ན་མ་གཏོགས་བསམ་མི་ཤེས་པ་སོགས་ཀྱི་བྱ་ངན་ལ་གོམས་ན་ནི།ཐུན་མོང་དང་སྤྱི་ཚོགས།ཚན་རིགསློབ་གསོ་ལ་དགའ་བའི་བྱིས་པ་ཞིག་འཚར་ལོངས་འབྱུང་ཐབས་མེད།ཐ་ན་དཀའ་ངལ་གྱིས་དེད་པའི་བྱིས་པ་མང་བོ་ཞིག་གིས་སློབ་གྲྭའི་སློབ་གསོ་བྱ་བ་གཏན་ནས་མྱོང་ཐུབ་ཀྱིན་མེད་ལ།སློབ་གྲྭའི་སློབ་གསོ་མྱོང་བཞིན་པའི་བྱིས་པ་རྣམས་ཀྱི་ལོ་ཚོད༩༡༡༡༣བར་རེད།རང་རེའི་བོད་ཁུལ་གྱི་བྱིས་པ་མང་བོས་ཁྱིམ་ཚང་གི་སློབ་གསོའི་ནུས་པ་འཛོམས་ཤིང་འཆར་བཀོད་ལྡན་པ་ཞིག་གཞིབས་ཐུབ་ཀྱིན་མེད་པས།ཐད་ཀར་དུ་སྒྲིག་གཞི་ལྡན་ཞིང་མ་ལག་འཐུས་ཚང་ཅན་གྱི་སློབ་གྲྭའི་སློབ་གསོ་བསྡུ་ལེན་བྱེད་པར་དཀའ་རྙོག་མང་བོར་འཕྲད་ཀྱིན་ཡོད་པས།འདི་ནི་སློབ་གྲྭའི་སློབ་གསོ་ལ་ཕྱོགས་ཀྱིན་མེད་པའི་རྒྱུ་རྐྱེན་གཙོ་བོ་གཅིག་རེད།ལྷག་པར་དུ་སློབ་གྲྭའི་སློབ་གསོ་མྱོང་བཞིན་པའི་བྱིས་པ་མང་བོས་སློབ་གྲྭའི་སློབ་གསོ་མྱོང་ཀྱིན་མེད་པའི་བྱིས་པའི་འཚོ་བ་ནི་རང་དབང་དང་སྤྲོ་སྣང་ལྡན་པར་མཐའ་གཅིག་ཏུ་འདོད་དེ།སློབ་གྲྭའི་སློབ་གསོ་མྱོང་བའི་འདུན་པ་ཆེ་ཆུང་དུ་འགྲོ་བཞིན་ཡོད།དེང་སྐབས་ང་ཚོ་བོད་ཀྱི་སློབ་གསོའི་ལས་གནས་སྟེང་རིག་པ་རྣོ་ཞིང་སྤྱང་གྲུང་འཛོམས་པ།གཟུགས་གཞི་བདེ་ཐང་ཡིན་པ།སློབ་སྦྱོང་དང་ཚན་རྩལ་རིག་གནས་ལ་དགའ་བའི་ལོ་ཆུང་བྱིས་པ་མང་བོ་ཞིག་སློབ་གྲྭ་ནས་ཕྱིར་འབུད་པའི་གནས་ཚུལ་ནི་ལོ་རེ་ལས་ལོ་རེར་ཚབས་ཆེན་དུ་འགྲོ་བཞིན་འདུག་པས།བོད་ཀྱི་སློབ་གསོ་ལ་སྙིང་ཁོང་རུས་པའི་སྟེང་ནས་ཞེན་པའི་འགོ་ཁྲིད་དང་ཤེས་ཡོན་ཅན།དགེ་རྒན་མི་ཉུང་བ་ཞིག་ལ་བློ་འཚབ་ཆེན་པོ་སྐྱེས་སུ་བཅུག་ལ།མི་རིགས་ཉམས་རྒུད་དུ་འགྲོ་བའི་སློབ་གསོའི་གནད་ཀ་འདི་ལ་རང་ས་ནས་མི་མང་བོ་ཞིག་གིས་སེམས་ཁུར་དང་བསམ་བློ་གཏོང་བཞིན་ཡོད།འདིར་ང་ཚོས་ཞིབ་ཏུ་བསམ་བློ་རེར་བཏང་ན་གོང་དུ་བརྗོད་པའི་གནད་དོན་དེ་ཁོ་ན་ནི་མི་རབས་རྗེས་མ་འཕྲོ་བརླག་ཏུ་གཏོང་བའི་འགད་རྫས་ཁོ་ན་ཡིན་ནམ་ཞེ་ན་མ་ཡིན་ཏེ།དཔལ་འབྱོར་གྱིས་བོད་ཀྱི་བྱིས་པ་མང་བོ་ཞིག་སློབ་གྲྭ་ནས་ཕྱིར་འབུད་གཏོང་བཞིན་ཡོད།ཉེ་བའི་ལོ་འགའི་རིང་དུ་རོང་འབྲོག་གི་ས་ཆ་མང་བོ་བཟོ་གྲྭ་བཙུགས་པ་དང་ནགས་ཚལ་སྔོག་འདོན་བྱས་པས་མཁའ་དབུགས་འབག་གཙོག་ཏུ་བཟོས་ཏེ།ལོ་རེར་ཆར་ཆུ་དུས་སུ་མི་འབབ་ཅིང་ཐན་སྐྱོན་རྒོད་པ།རང་བྱུང་གི་གནོད་འཚེ་མང་བས་ཞིང་བར་ལོ་ལེགས་མི་འབྱུང་ཞིང་འབྲོག་པར་རྩྭ་ཆུ་དཀོན་པ།དབྱར་རྩྭ་དགུན་འབུ་ཡང་རྩ་མེད་དུ་འགྲོ་བའི་ཉེན་གནས་ལ་འཕྲད་པས་དཔལ་འབྱོར་གྱི་ཡོང་འབབ་གློ་བུར་དུ་མར་ཆགས་པས།ཁོ་ཚོས་ཤ་ཁྲག་ལས་ཆད་པའི་བྱིས་པ་མང་བོ་ཞིག་སློབ་གྲྭ་ནས་ཕྱིར་འཐེན་མི་བྱེད་ཀ་མེད་དུ་གྱུར།སློབ་གྲྭའི་སློབ་གསོའི་ཚེ་སྲོག་རྦད་ནས་གཅོད་བྱེད་ཀྱི་རལ་གྲི་ནི།ཁོ་ཚོར་ཆ་རྐྱེན་ཞན་ནའང་རང་ནུས་ཅི་ལྕོགས་ཀྱིས་དངོས་ཤུགས་དང་རྒྱུ་ཤུགས་སོགས་ཁྱིམ་ཚང་གི་ནུས་པ་ཡོད་ཚད་བཏོན་ཀྱང་།སློབ་ཆེན་ནས་མཐར་ཕྱིན་རྗེས་མཐའ་མཇུག་བྱ་བ་ཞིག་ཀྱང་བགོ་མི་ཐུབ་པའི་གནད་དོན་འདིས་བོད་ཀྱི་བྱིས་པ་མང་བོ་སློབ་གྲྭ་ནས་ཕྱིར་འབུད་བཏང་བ་དང་།སློབ་གྲྭ་ན་སློབ་གསོ་ཟབ་མོ་མྱོང་བཞིན་པའི་སློབ་མ་རྣམས་ཀྱི་བསམ་བློའི་ཁང་བཟང་དུ་འགད་རྫས་ཆེན་པོ་ཞིག་བཞག་ཡོད་པས།སློབ་གྲྭའི་སློབ་སྦྱོང་གི་མཁའ་དབུགས་ཀྱང་སྔོན་ཆད་དང་བསྡུར་ཚེ་གཏད་སོ་མེད་པ་ཞིག་ཏུ་ཆགས་ཀྱིན་ཡོད།མདོར་ན་བོད་ཀྱི་རོང་འབྲོག་གི་མང་ཚོགས་མང་བོ་ཞིག་སློབ་གྲྭའི་སློབ་གསོ་ལ་ཕྱོགས་ཀྱིན་མེད་པའི་གནད་ཀ་ནི་ཁྱིམ་ཚང་གི་སློབ་གསོ་ལ་དོ་ཁུར་མི་བྱེད་པ།དཔལ་འབྱོར་གྱི་རྨང་གཞི་ཞན་པ།སློབ་མཐར་ཕྱིན་ཕྱིན་རྗེས་བྱ་བ་བགོ་མི་ཐུབ་པའི་གནས་སྟངས་ནི་སྔ་མ་སྔ་མ་ལས་ཕྱི་མ་ཕྱི་མ་ལྕི་བའི་ཚོད་རེད།ཡིན་ནའང་ང་ཚོས་བོད་ཀྱི་སློབ་གསོའི་བྱ་བཞག་ཤིན་ཏུ་ཉག་ཕྲ་བའི་དུས་སྐབས་འདིར།རང་ཉིད་ཀྱི་བློ་གྲོས་དང་དཔའ་ངར།ལག་ཟུང་ལ་བརྟེན་ནས་མི་རིགས་ཀྱི་མ་འོངས་པའི་ལས་དོན་ལ་ཕན་པའི་བྱ་བཞག་རླབས་པོ་ཆེ་ཕྲག་ཏུ་བཞེས་དགོས་པ་ལས།བག་འཁུམས་དང་རྨོངས་མུན་གྱི་གནས་སུ་འཁྱམས་ན་ང་ཚོར་མདུན་ལམ་ཟེར་བ་ཞིག་གཏན་མེད་ཡིན་པས།ངེས་པར་དུ་རང་གི་ཕྲུ་གུ་རྣམས་སློབ་གསོའི་མཁའ་དབུགས་གཙང་བའི་སློབ་གྲྭ་ཆེ་འབྲིང་ཆུང་གསུམ་དུ་བསྐྱལ་ནས་ང་ཚོའི་མི་རབས་རྗེས་མ་རྣམས་མི་རིགས་སྤྱི་དང་ཐུན་མོང་།ཚན་རྩལ་དང་རིག་གནས་ལ་དགའ་བ།གསར་གཏོད་ཀྱི་སྙིང་སྟོབས་མངའ་བའི་ཤེས་ཡོན་ཅན་གྱི་རུ་དཔུང་བཙན་པོ་ཞིག་རང་ས་ནས་གསོ་སྐྱོང་བྱ་རྒྱུ་ནི་ང་ཚོའི་མི་རིགས་འདིས་ས་ཡི་གོ་ལའི་སྟེང་ནས་ཡུན་རིང་འཚོ་ཐུབ་མིན་ལ་རག་ལས་ཡོད།གསུམ།རྒྱུགས་གཉེར་སློབ་གསོས་སྤུས་གཉེར་སློབ་གསོ་ལ་ཐེབས་པའི་ཤུགས་རྐྱེན།